คนไทยนิยม ซื้อประกัน ผ่านตัวแทน
คปภ.เผยช่องทางการขายประกันภัยยอดนิยม ปี 2558 ขายผ่านตัวแทนยังแรง
5 มี.ค. 2559

คปภ.เผยช่องทางการขายประกันภัยยอดนิยม ปี 2558 ขายผ่านตัวแทนยังแรง
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในปีที่ผ่านมา ช่องทางการขายประกันชีวิตที่ได้รับความนิยมสูงสุด คือ การขายผ่านตัวแทน มีเบี้ยรับรวม 276,882 ล้านบาท หรือ 51.5% ของเบี้ยประกันชีวิตรับรวมทุกช่องทาง เติบโตจากช่วงเดียวกันของปีก่อน 7.4% รองลงมา ได้แก่ การขายผ่านธนาคารหรือแบงก์แอสชัวรันส์ มีเบี้ยประกันชีวิต 227,225 ล้านบาท หรือ 42.2% เติบโต 9.4% ตามมาด้วยการขายผ่านโทรศัพท์ มีเบี้ยประกันชีวิต 13,903 ล้านบาท หรือ 2.6% เติบโต 5.5%
สำหรับบริษัทประกันชีวิตที่มีส่วนแบ่งการตลาดในการขายผ่านตัวแทนสูงสุด 3 ลำดับแรก ได้แก่ 1.บริษัท เอไอเอ 2.บริษัท ไทยประกันชีวิต และ 3.บริษัท เมืองไทยประกันชีวิต โดยบริษัทประกันชีวิตที่มีส่วนแบ่งการตลาดในการขายผ่านธนาคารมากที่สุด 3 ลำดับแรก ได้แก่ 1.บริษัท เมืองไทยประกันชีวิต 2.บริษัท ไทยพาณิชย์ประกันชีวิต และ 3.บริษัท กรุงไทย-แอกซ่า
อย่างไรก็ตาม ในส่วนช่องทางการขายประกันวินาศภัยที่ได้รับความนิยมสูงสุด คือ การขายผ่านนายหน้า มีเบี้ยรับรวม 119,228 ล้านบาท หรือ 56.9% ของเบี้ยประกันวินาศภัยรับรวมทุกช่องทาง เติบโตจากช่วงเดียวกันของปีก่อน 0.5% โดยประกันภัยรถและประกันภัยเบ็ดเตล็ด มีเบี้ยรับรวมสูงสุด
นายสุทธิพล กล่าวว่า รองลงมา ได้แก่ การขายผ่านตัวแทน มีเบี้ยประกันวินาศภัย 30,622 ล้านบาท หรือ 14.6% เติบโต 2.7% ตามมาด้วยการขายผ่านธนาคาร มีเบี้ยประกันวินาศภัย 25,681 ล้านบาท หรือ 12.2% เติบโต 1.9% ซึ่งบริษัทประกันวินาศภัยที่มีส่วนแบ่งการตลาดในการขายผ่านนายหน้าสูงสุด ได้แก่ 1.บริษัท วิริยะประกันภัย 2.บริษัท ทิพยประกันภัย และ 3.บริษัท โตเกียวมารีนประกันภัย (ประเทศไทย) 
ทั้งนี้ ในปีที่ผ่านมาธุรกิจประกันภัยมีเบี้ยรับรวมทั้งสิ้น 742,408 ล้านบาท เติบโตจากช่วงเดียวกันของปีก่อน 5.4% แบ่งเป็น เบี้ยจากธุรกิจประกันชีวิต 533,211 ล้านบาท เติบโต 6.9% และเบี้ยจากธุรกิจประกันวินาศภัย 209,197 ล้านบาท เติบโต 1.9% ซึ่งส่วนหนึ่งน่าจะเป็นผลจากมาตรการกระตุ้นเศรษฐกิจของภาครัฐ รวมถึงประชาชนมีความตื่นตัวต่อความเสี่ยงต่างๆ ที่เพิ่มสูงขึ้น จึงทำให้ตระหนักถึงความสำคัญในการทำประกันภัยมากขึ้น
นายสุทธิพล กล่าวว่า ในปีนี้ คปภ.ได้วางมาตรการพัฒนาธุรกิจประกันภัยไว้หลายมิติ เพื่อให้เป็นไปตามแผนพัฒนาการประกันภัยฉบับที่ 3 (ปี 2559-2563) โดยเฉพาะการพัฒนาแต่ละช่องทางขาย ซึ่งก่อนตัดสินใจซื้อประกัน ประชาชนควรศึกษาเงื่อนไขความคุ้มครอง รายละเอียด และข้อยกเว้นให้เข้าใจก่อน เพื่อให้เกิดความเหมาะสมและตรงกับความต้องการมากที่สุด